《摸鱼儿》
元代·许有孚

买陂塘旋栽杨柳，平章风月专务。归来温树无人问，但听四窗荷雨。

圆作渚。准拟似、神仙瀛海烟波屿。凭阑独语。笑元亮谋生，秫多菊在，唯识酒中趣。

东华路。朝士从教推许。庙堂议论如吕。而今不说经纶话，只办西城联句。

邻酒醑。更乘兴相从，香鼎兼琴谱。平生考古。已散却黄金，买回清福，倚杖看为圃。

作者简介：汤阴人，字可行。许有壬弟。文宗至顺元年进士，授湖广儒学副提举，改湖广行省检校。累除南台御史，迁同佥太常礼仪院事。与有壬父子唱和，成《圭塘欸乃集》。